**Velkommen til afdeling 22  
i Hadsten Boligforening**

Afdeling 22 har 135 boliger på Hovvej og Hadbjergvej i det nordlige Hadsten. Boligerne er opført fra 1969-1988.

I afdelingen er der både lejligheder og rækkehuse. 20 af rækkehusene er pensionistboliger. Boligerne varierer i størrelse fra 1-4 værelser. De fleste af lejlighederne har altaner, og rækkehusene har egen have. Der er eget pulterrum/skur til alle boligerne.

Derudover er der hyggelige grønne områder med legeplads, bord-bænkesæt og petanquebane omkring boligerne.

I afdelingen er der en beboerforening, der arrangerer aktiviteter som banko, hobbyklub og yatzy. De afholder også Fastelavn og Sankt Hans.

**Du bør vide…**

**Cykelparkering**   
Du finder cykelparkering i kælderen under Hadbjergvej 14, 16 og 18. Der er mulighed for motorcykelparkering ved nr. 14 og 16. På Hovvej er der både et skur til cykler og et til knallerter.

**Husdyr**   
Du må have en hund eller 1-2 indekatte. Det er dog vigtigt, at du orienterer boligforeningen herom. Derudover skal den generelle husorden også overholdes.

**Haveaffald**   
Kan lægges i indhegnet område på Hovvej ved siden af urtehaverne.

**Udlejningshuse**  
Du kan leje Aktivitetshuset, som er godkendt til 80 personer. Boligforeningen råder også over 3 andre udlejningshuse.

**Urtehave**   
Det er muligt for beboere i afdeling 22 at låne en urtehave på Hovvej. Kontakt kontoret hvis du ønsker dette.

**Parkering**  
Der er fælles parkeringspladser og mulighed for at leje en garage. Det er også muligt at låne en plads til trailer- eller campingvognsparkering. Kontakt kontoret, hvis du ønsker dette.

**Vaskeri**  
Der er to fællesvaskerier, som du kan benytte. Der er et på Hovvej 98 (som skal benyttes af beboere på Hovvej 94-100). Øvrige beboere kan benytte det i kælderen under Hadbjergvej 16. Du kan på vores hjemmeside, via appen ”*e-vaskeri*” eller i vaskeriet booke vasketider.

**Tørrerum**   
Der er ved Hovvej et aflåst tørreskur. Der er tørrerum i kældrene på Hadbjergvej 14, 16 og 18 og ved vaskeriet på Hovvej 98.

**Affald**Husholdningsaffald skal afleveres i molokker (nedgravede affaldscontainere). Dem finder du fem forskellige steder i afdelingen. Her finder du også containere til glas/metal og til pap/papir m.m.